Wilde jaagtog, skietery in ooste van Pretoria | Maroela Media
'n Poging tot 'n inbraak het Donderdag tot 'n jaagtog en wilde skietery in die ooste van Pretoria gelei met een verdagte wat gewond is en twee wat in hegtenis geneem is.
Lede van die Brinant-veiligheidsmaatskappy het 'n wenk ontvang dat drie verdagtes in 'n wit Audi by 'n huis in Faerie Glen probeer inbreek. 'n Ooggetuie het op die vermeende rowers geskree waarna hulle in die Audi op die vlug geslaan het.
Een van Brinant se nommerplaat-kameras het die Audi se nommerplaat afgeneem en daar is vasgestel dat die motor in verskeie huisrooftogte in Pretoria gebruik is.
Die verdagtes het in die rigting van Garsfontein gevlug en lede van Brinant se taktiese-reaksie-motorfietseenheid het hulle agternagesit en in Jacqueline-weg opgespoor. Die verdagtes het op Brinant se beamptes losgebrand.
Brinant se reaksiebestuurder en taktiese-reaksiebestuurder het intussen van die teenoorgestelde kant af gekom. "Die verdagtes het ook op hulle losgebrand en alle hel het tydens die skietery losgebars," het 'n woordvoerder van Brinant gesê.
Die Audi is op die hoek van Delfi-laan en Solomon Mahlangu-weg tot stilstand gedwing en die drie verdagtes is voorgekeer. Een van die verdagtes is ernstig gewond tydens die skietgeveg. Daar is op twee vuurwapens beslag gelê en daar is vasgestel dat die voertuig in Maart tydens 'n huisroof gesteel is.
Kapt. Dave Miller, polisiewoordvoerder, het gesê die verdagtes sal binnekort in die hof verskyn op aanklag van poging tot moord, die besit van ongelisensieerde vuurwapens en ammunisie, die besit van gesteelde goedere en die besit van huisbraaktoerusting.
"Ons ondersoek die moontlikheid dat die verdagtes met ander misdade in die ooste van Pretoria verbind kan word," het Miller gesê.
Vier vas vir moord op Charl Kinnear
Gee misdaad 'n bloedneus, puik werk!
Waar was die SAPS?
Uitstekend, om te dink ons polisiemag was eens op n tyd so puik, welgadaan aan die sekuriteits maatskappy.